SKRIFTLIG FORESPØRGSEL E-2746/01

af Jonas Sjöstedt (GUE/NGL) til Kommissionen

(9. oktober 2001)

Om: EU's fiskeriaftale med Sydafrika

EU har i flere år søgt at indgå en fiskeriaftale med Sydafrika. Men Sydafrika sagde blankt nej i foråret 2001. Dermed var fiskeriforhandlingerne brudt sammen. Frihandelsaftalen med Sydafrika var ellers trådt i kraft den 1. januar 2000.

Det må frygtes, at Sydafrikas afvisning af at lukke fremmede fiskeriflåder ind fremover kan få konsekvenser for frihandelsaftalen mellem EU og Sydafrika, som det tog fire års forhandlinger at nå frem til. Der er en sammenhæng mellem frihandelsaftalen og de strandede fiskeriforhandlinger. Toldfriheden for sydafrikanske fiskeriprodukter hænger direkte sammen med resultatet af fiskeriforhandlingerne. Det siges heller ikke rent ud, at der lægges et pres fra EU's side, for så vidt angår vin og spiritus, som der heller ikke er truffet endelig aftale om mellem EU og Sydafrika. Af EU's medlemsstater havde kun Sverige og Nederlandene ratificeret frihandelsaftalen i maj 2001. Disse to lande har ingen interesser i fiskeri- og vinindustrien. De øvrige lande synes at vente og se. Indtil maj 2001 havde intet land truet med at springe fra frihandelsaftalen, men i de lande i Sydeuropa, der har været mest negative, findes også de største fiskeriflåder.

Hvad gør Kommissionen for at fremskynde ratificeringen af frihandelsaftalen i medlemsstaterne? Kan Kommissionen garantere, at der ikke skabes nogen sammenhæng mellem det forhold, at fiskeriforhandlingerne er strandede og at frihandelsaftalen med Sydafrika ikke er ratificeret i samtlige medlemsstater?

Svar afgivet på Kommissionens vegne af Poul Nielson

(3. december 2001)

Forhandlingerne med Sydafrika om en aftale om udvikling af samhandel og samarbejde endte med succes i juli 1999. Med Rådets afgørelse 1999/753/EF af 29. juli 1999 om midlertidig anvendelse af aftalen om handel, udvikling og samarbejde mellem Det Europæiske Fællesskab og dets medlemsstater på den ene side og Den Sydafrikanske Republik på den anden side(1) har man iværksat en foreløbig og delvis gennemførelse af aftalen pr. 1. januar 2000 mens man venter på at den ratificeres af parterne.

Da aftalen blev indgået var man endnu ikke færdig med forhandlinger på to specifikke områder, nemlig vin og spiritus samt fiskeri.

Forhandlingerne om indgåelse af en separat fiskeriaftale blev suspenderet tidligere i år da det blev klart at Kommissionens mandat gjaldt indgåelse af en aftale der udover et samarbejde på en rælle fiskerirelaterede områder også ville give europæiske fartøjer adgang til sydafrikanske fiskeriressourcer, hvorimod den sydafrikanske delegations forhandlingsmandat dækkede ikke en sådan adgang.

Kommissionen mener ikke at disse omstændigheder berører den midlertidige iværksættelse af aftalen eller dennes fuldstændige iværksættelse. Kommissionen udelukker ikke at parterne senere vil vende tilbage til forhandlingsbordet.

I månederne frem til sommeren 2001 blev der kun gjort langsomme fremskridt i forhandlingerne vedrørende en aftale om vin og spiritus; det blev da besluttet at afholde et møde i Fællesskabets og Sydafrikas samarbejdsråd den 26. juni 2001. På dette møde enedes man om at seks højtstående embedsmænd skulle mødes for at finde frem til en løsning på de resterende spørgsmål, nemlig udfasning af varemærker der er i konflikt med beskyttede navne, åbning af vinkontingentet og adgangen til det europæiske marked for sammenstukne vine. Gruppen samledes den 25. juli 2001 og udarbejdede et aftalememorandum der skal danne grundlag for udarbejdelsen af den endelige aftale om vin og spiritus.

Hidtil har tre medlemsstater ratificeret aftalen, nemlig Danmark, Nederlandene og Sverige. Kommissionen sætter sin lid til at enhver trussel mod ratificeringen og den fulde iværksættelse af aftalen om handel, udvikling og samarbejde vil bortfalde ved at man hurtig indgår den resterende aftale om vin og spiritus.

(1) EFT L 311 af 4.12.1999.